144 दिव्यांग जन को मिले कृत्रिम अंग और कैलिपर्स
अघोर गुरुपीठ ट्रस्ट बनोरा द्वारा आयोजित निशुल्क कृत्रिम अंग व कैलिपर्स वितरण शिविर में प्रदेश के रायगढ़, जशपुर, कोरबा, जांजगीर-चांपा, बिलासपुर, राजनांदगांव जिलों के साथ ओडिशा के झारसुगड़ा सुंदरगढ़, झारसुगुड़ा व संबलपुर जिलों से आए 144 दिव्यांग जन को 160 कृत्रिम अंग व कैलिपर्स वितरित किए गए।
15 महिलाओं, 87 पुरुष, 32 बच्चे शामिल थे। 24 दिसंबर को प्रारंभ इस शिविर में जयपुर से आए इंजीनियर ओपी जागिड़ की 6 सदस्यीय टीम ने लगातार काम कर 200 लोगों की जांच की। इन लोगों में 144 लोगों को कृत्रिम अंग व कैलिपर्स दिए गए। शिविर के समापन के अवसर पर बुधवार को अघोर गुरुपीठ ट्रस्ट के संस्थापक बाबा प्रियदर्शी राम के साथ ही केंद्रीय खनन इस्पात राज्यमंत्री विष्णुदेव साय उपस्थित थे। बनोरा अघोर गुरुपीठ द्वारा आयोजित शिविर में न केवल दिव्यांग जन को कृत्रिम अंग व कैलिपर्स लगाए गए बल्कि छह दिनों तक उन्हें बगैर किसी सहारे से चलने का व कृत्रिम अंग के साथ बैठने का अभ्यास कराया गया। इस दौरान केन्द्रीय राज्यमंत्री विष्णुदेव साय ने दिव्यांग जन के लिये किए जा रहे कार्यों की सराहना करते हुए कहा कि इस शिविर में आना उनके लिए सौभाग्यशाली अवसर है। संस्था के जरिये ग्रामीण क्षेत्र के लोगों को शिक्षा एवं स्वास्थ्य के क्षेत्र में लाभ मिल रहा है। बाबा प्रियदर्शी के आशीर्वाद और मार्गदर्शन को उन्होंने ग्रामीण जनता व स्वयं के लिए महत्वपूर्ण बताया। संस्था के संस्थापक बाबा प्रियदर्शी राम ने कहा कि दिव्यांग जन अात्मविश्वास व दृढ़ इच्छा शक्ति रखें इससे किसी एक अंग के न होने से भी जीवन में मुश्किल नहीं होगी। उन्होंने कहा कि असहाय व लाचार लोगों के आंसुओं में भगवान बसते हैं, ईश्वर को ढूंढ़ने के लिए मंदिर जाने की आवश्यकता नहीं है, ऐसे लोगों की सेवा कर भगवान को खुश किया जा सकता है। बाबा प्रियदर्शी राम ने कहा कि कृत्रिम अंग व कैलिपर्स निशुल्क वितरण शिविर का आयोजन हर वर्ष एक बार किया जाएगा। इससे नए जरूरतमंदों को लाभ तो मिलेगा पुराने लाभार्थियों की समस्याओं का भी समाधान किया जाएगा।
उल्लेखनीय है अघोर गुरुपीठ ट्रस्ट द्वारा वर्ष 1993 से शिक्षा व चिकित्सा के क्षेत्र में जनहित में लगातार काम किया जा रहा है। वर्ष 1994 में बनोरा व 2000 में जशपुर के मनोरा में अघोरेश्वर भगवान राम विद्या मंदिर स्कूल शुरू किए गए जिसमें निर्धनों व ग्रामीणों को निशुल्क शिक्षा दी जाती है। ट्रस्ट के विभिन्न आश्रमों में 12 हजार से ज्यादा मोतियाबिंद के आपरेशन कराए गए हैं और लगातार चिकित्सा शिविर लगाए गए हैं।
शिविर का लाभ लेने वाले निशक्तजन।
कार्यक्रम में जरूरतमंदों को उपकरण बांटते मंत्री साय।
दूर हुई तकलीफ
शिविर में कई ऐसे लोग थे जिन्होंने थ्रेसर में फंसकर अपने पैर गंवाए, कई लोग बचपन से विकलांग थे और उन्होंने कई बार प्रयास किए लेकिन कहीं इलाज संभव नहीं हो सका। जशपुर फरसाबहार, निवासी बालिका रोमा गबेल ने बताया कि धान काटने के दौरान उसका पैर जांघ से कट गया था और कृत्रिम पैर मिलने के बाद उसे अच्छा लगा रहा है। रायगढ़ के राजीव नगर निवासी लाल सिंह के दोनों हाथ एक पैर विद्युत करंट की वजह से काटने पड़े उसे इस शिविर के जरिये एक पैर दो हाथ हासिल हुए। तमनार नागड़ामुड़ा निवासी 17 वर्षीय रोहित कुमार ने बताया जन्म से ही घुटने के बाद पैर नहीं था। कई स्थानों पर कृत्रिम अंग बनाने वालों ने असमर्थता जताई लेकिन यहां उन्हें निशुल्क कृत्रिम अंग मिले।
आयोजन
hin_Deva hin_Deva hin_Deva hin_Deva hin_Deva awa_Deva hin_Deva hin_Deva bho_Deva